臨川康樂亭碾茶觀女優撥琵琶坐客索詩
作者：釋德洪
朝代：宋

paragraphs: 小槽横捧梳粧薄，綠羅綰带仍斜搭。
十指纖纖葱乍剥，紫燕飛翻初弄撥。
梨園曲調皆品匝，歛容却復停時霎。
日烘花底光似潑，嬌鶯得暖歌唇滑。
圓吭相應啼恰恰，須臾急變花十八，玉盤蔌蔌珠璣撒。
坐客漸欲身離榻，裂帛一聲催合殺。
玉容嬌困撥仍插，雪梅一枝初破臘。